

**ΤΡΟΠΟΛΟΓΙΑ – ΠΡΟΣΘΗΚΗ**

**Στο Σχέδιο Νόμου του Υπουργείου Παιδείας και Θρησκευμάτων «Συνέργειες Πανεπιστημίων και Τ.Ε.Ι., πρόσβαση στην τριτοβάθμια εκπαίδευση, πειραματικά σχολεία, Γενικά Αρχεία του Κράτους και λοιπές διατάξεις».**

**Θέμα: «Αλλαγή ορίου ανοχής για την περιεκτικότητα σε τετραϋδροκανναβινόλη της συγκομιζόμενης βιομηχανικής κάνναβης»**

**Α. ΑΙΤΙΟΛΟΓΙΚΗ ΕΚΘΕΣΗ**

Στο εδάφιο στ’ της παρ.3 του αρ.1 του ν.4139/2013 προβλέπεται όριο ανοχής από 0,2% έως 0,3% για την περίπτωση του ελέγχου της περιεκτικότητας σε τετραϋδροκανναβινόλη της συγκομιζόμενης βιομηχανικής κάνναβης. Δεδομένου ότι πολύ συχνά, οι εγκεκριμένοι καλλιεργητές βιομηχανικής κάνναβης σεβόμενοι το όριο 0,2% συγκομίζουν βιομηχανική κάνναβη με περιεκτικότητα μεγαλύτερη του 0,3% τετραϋδροκανναβινόλη (THC), και ότι σε άλλα κράτη της Ευρώπης και της Ευρωπαϊκής ένωσης το όριο ανοχής κυμαίνεται ήδη σε υψηλότερα επίπεδα (π.χ. Ιταλία – 0,6% Ελβετία - 1%) η προτεινόμενη ρύθμιση επιλύει το πρόβλημα των καλλιεργητών και εναρμονίζει το όριο ανοχής με άλλα ευρωπαϊκά κράτη.

**Β. ΤΡΟΠΟΛΟΓΙΑ – ΠΡΟΣΘΗΚΗ**

**Άρθρο ...**

Το εδάφιο στ’ της παρ.3 του αρ.1 του ν.4139/2013 αντικαθίσταται ως εξής:

«Αν, κατά τον έλεγχο της συγκομιδής εγκεκριμένου καλλιεργητή βιομηχανικής κάνναβης διαπιστώνεται ότι η περιεκτικότητα της καλλιέργειας και των ακατέργαστων προϊόντων της σε τετραϋδροκανναβινόλη (THC) υπερβαίνει το όριο του 0,2%, αλλά δεν επεκτείνεται πέραν του ορίου του 0,6%, ποινική δίωξη ασκείται μόνο ύστερα από αίτηση του Προϊσταμένου της Αρχής που διεξήγαγε τον έλεγχο προς τον κατά τόπον αρμόδιο Εισαγγελέα Πρωτοδικών»

**Αθήνα, 18 Απριλίου 2019**

**Οι προτείνοντες βουλευτές**

**Παπαδόπουλος Νικόλαος**

**Καματερός Ηλίας**